钦定古今图书集成/明伦汇编/闺媛典/第175卷 > 刘承业妻甘氏
## 钦定古今图书集成/明伦汇编/闺媛典/第175卷 > 刘承业妻甘氏

按《新会县志》：甘氏，白石甘节斋女。年十六，适刘承业。
二十五，业亡，甘期以死殉，饮食不入口。诸姑曰：“孰若
抚孤儿以安舅姑心，令亡者弗绝乎？”乃梢就饮食。丧
毕，母家欲夺其志，志坚不能夺。子鸣世，幼劲侠弗羁。
氏曰：“儿若此，先人其弗嗣矣！”放声哭，鸣世惧，跪曰：“儿
即改曰：‘无欺我’。”儿出，求师于叔杰，杰曰：“无如黄先生
孚者。”归以告母，母曰：“得之矣。”鸣世遂克絜于矩，氏始
宽解纺绩事舅姑，先姑张生承业，早夭，继姑吴生二
子，与氏共三妇。氏每取物，必择薄劣家人为言，即责
之。家人复言之鸣世，鸣世喝曰：“若安得妄言逆我母，
再言则逐之。”氏见鸣世事祖父母，孝事二叔，服劳不
倦，乃喜曰：“是吾子也。”勤苦操家，内外截然，不妄言笑。
年六十四卒。有司表其门。